google/wiki40b huggingface dataset:
Calcodes hamjahi

Utseende

En middelsstor (31-50 millimeter), avlang, blank, brunsvart hjortbille. Hannens kjever er lange og slanke, med én tann i den indre delen og én i den ytre, litt nedoverbøyde sett fra siden. Hodet er avrundet firkantet, tett og kraftig, litt rynket punktert. Pronotum er mye bredere enn langt, avrundet firkantet med en kort tann bak midten av hver side, ikke nevneverdig innsnevret bak denne. Dekkvingene er nokså jevnbrede og avlange. Undersiden er samme farge som oversiden. Hunnen er bredere enn hannen, uten forstørrede kjever.

Levevis

Larvene utvikler seg i råtne trestammer.

Utbredelse

Arten er utbredt på Sulawesi.
Paranisopodus

Utseende

Middelsstore, tettbygde, langbeinte, brune trebukker. Oversiden er matt og litt knudrete. Antennene er noe lengre enn kroppen hos hannene, noe kortere hos hunnene. Pronotum har en tann et stykke bak midten på hver side. Dekkvingene er tilsmalnende bakover og ender i en tann.

Levevis

Larvene lever i død ved.

Utbredelse

Slekten er i Mellom- og Sør-Amerika, fra Costa Rica i nord til Bolivia i sør.
Malaystork

Beskrivelse

Malaystorken er 91-97 cm lang. Den er hovedsakelig hvit, med svarte områder på vingene og halen. Vingene er 435-500 mm lange. Halen er 145-170 mm lang. Det lange gule nebbet er 194-375 mm.

Utbredelse

Malaystorken lever i Sørøst-Asia. I Indonesia forekommer de hovedsakelig på øyene Sumatra, Java og Sulawesi. Den forekommer også i Øst-Malaysia og Sør-Vietnam. Den levde også i Sør-Thailand, men der er den nå utryddet.

Hekking

Malaystorken hekker i kolonier. Koloniene kan være på alt fra 10 reir til rundt hundre reir. Hekkesesongen starter mellom april og november. Malaystorken kan legge 1-4 egg men det vanligste er 2 eller 3. Rugeperioden varer i 27-30 dager.

Føde

Malaystorkens føde består av forskjellige ting, etter hvor de lever. I Malaysia spiser de slamkrypere, i Sør-Sumatra også melkefisker, slamkrypere fra slekten Periophthalmodon og multer og andre fisker. De kan også spise slanger og frosk.
Sentralmongolske språk

Sentralmongolske språk eller khalkisk-oiratisk er en undergruppe innenfor mongolske språk. Undergruppen består av de fire språkgruppene østmongolsk, vestmongolsk, chakarisk og sørmongolske språk.
Mor

Kjente mødre

I mytologi og historie er det mange kvinner som først og fremst er kjent for å være mor til én eller flere kjente personer. Noen av disse er likevel ekstra husket og kanskje dyrket i egenskap av å være mor.
JCDecaux

Norge

I Norge tilbyr JCDecaux reklamefinansierte gatemøbler i mange byer og tettsteder. JCDecaux opererer også reklamekontrakter for kollektivselskaper og større private og offentlige selskaper som Avinor, Flytoget, Sektor Eiendom, Aker brygge, Rom Eiendom, Steen og Strøm m.fl. I Oslo samarbeidet JCDecaux med Hafslund om å selge reklame samt vedlikehold av nedstigningstårn. Denne avtalen er kontroversiell da tårnene står på kommunal grunn uten at Oslo kommune får direkte del i inntektene. Oslo kommune er Hafslunds største aksjonær.
JCDecaux Norge ledes av Øyvind Markussen.
Krysantemumsordenen

Krysantemumsordenen (japansk: 大勲位菊花章 daikun'i kikkashō) er en japansk orden. Den ble innstiftet i Meijiperioden. Ordenen har navn etter keiserhusets mon eller emblem, som også er Japans riksvåpen. Krysantemumsordenen er den fremste i Japans ordensvesen.

Bakgrunn

Etter Meijirestaurasjonen ble det innført adelstitler og ordensvesen etter europeisk mønster i Japan. Ordener ble innført i 1875, mens Krysantemumsordenen ble eksplisitt nevnt med navn i 1877. Innstiftelsen oppgis også til 1876.  Krysantemumsordenens kjede ble innført i 1888.
Krysantemumsordenen rangerer som den fremste i Japans ordensvesen.

Inndeling

Krysantemumsordenen har formelt én grad, men tildeles i to trinn: Storbånd og kjede, der sistnevnte er øverste trinn. Innehav av storbånd er en forutsetning for tildeling av kjede.

Insignier

Ordenstegnet for Krysantemumsordenen en gullstjerne med 32 hvite stråler i emalje og med en rød glasskive i midten. Den røde skiven er en henvisning til den oppadstigende solen i Japans flagg. Fire krysantemumblomster med grønne blader danner en krans om strålene. Ordenstegnet er opphengt i båndet i et ledd utformet som en gul krysantemumblomst. For storbånd er ordenstegnet i forgylt sølv.
Ordensstjernen er som ordenstegnet, men har i tillegg fire grupper av tre stråler i hvit emalje på sølv.
Ordensbåndet er rødt med kanter i mørkt blått.
Ordenskjedet består av 25 ledd i gull, vekselvis med grønnemaljerte bladmotiv og kanjitegnene for mei og ji. Ordenstegnet er opphengt fra et større midtledd med en krysantemumblomst omgitt av grønne blader.

Tildeling

Tildeling av Krysantemumsordenen er tildelt medlemmer av keiserfamilien, japanske høyadelige og i sjeldne tilfeller andre japanere. Ordenen er også tildelt utenlandske kongelig og statsledere. Ordenen er tildelt sparsomt. Fra 1906 til 1979 ble 13 japanere tildelt ordenens kjede.
Etter andre verdenskrig ble tildelinger av ordener begrenset, for det meste til utlendinger. I 1964 ble tildeling til japanere gjenopptatt. I henhold til Japans grunnlov, vedtatt i 1946, er ordenstildelinger en statshandling keiseren utfører på vegne av det japanske folk etter råd og med godkjennelse av regjeringen. Ordenstildelinger administreres av et ordenskontor i regjeringskanselliet.

Norske innehavere

Kong Harald V innehar storkors Krysantemumsordenen med kjede. Kronprins Haakon er innehaver av storbånd. 
Også kong kong Haakon og kong Olav mottok Krysantemumsordenen.
Juttas ringvinge

Utseende

En middelsstor (vingespenn 53 – 70 mm) sommerfugl med smale vinger, liten, tett hårete kropp og forholdsvis korte antenner. Vingenes overside er gulbrun, den største og mørkeste av de norske Oeneis-artene. Forvingenes overside har tre mørke, gulkantede flekker, bakvingenes overside to flekker. Forvingenes underside er grågul med to mørke flekker, bakvingenes underside gråspraglete med en liten flekk, dette gir utmerket kamuflasje mot furustammene den gjerne setter seg på. Larven er blekt okerbrun med mørkebrune rygg- og sidestriper.

Levevis

Juttas ringvinge flyr på torvmyrer i barskogen. Det bør være enkelte små furutrær, som sommerfuglen gjerne setter seg på, på myra. Den fly i juni – juli. Larven lever på bjønnskjegg (Trichophorum cespitosum), blåtopp (Molinia caerulea), søtgras (Glyceria spp.) og eventuelt andre gress og halvgress. Larveutviklingen tar to år. Denne sommerfuglen forekommer vanligvis bare som voksne annethvert år. De fleste norske bestandene flyr bare i partallsår, men de i Sør-Trøndelag flyr i oddetallsår.
Åleruse

En åleruse er en flaskeformet innretning (felle) beregnet på ålefangst. Flasken var opprinnelig flettet av vidje eller peddik, og bunnen var til å åpne for innlegging av åte/agn og uttak av fangst. Den er utstyrt med en kolv der korken normalt skulle sitte.
Rusefangsten startet iflg. Gabriel Scotts Kilden med at fiskeren la ut åte på bestemte steder i fjorden, slik at ålen ble vant til servering på stedet. Deretter ble serveringen «innendørs». Ålen fant veien inn – men veien ut ble først synlig ved daggry. Ålefiskeren måtte derfor ha tømt rusene sine før der ble for lyst.
Tikamgarh (distrikt)

Demografi

Ved folketellingen i 2011 var det 1 444 920 innbyggere i distriktet, mot 1 202 998 i 2001. Den urbane befolkningen utgjør 17,29 % av befolkningen.
Barn i alderen 0 til 6 år utgjorde 15,47 % i 2011 mot 19,08 % i 2001. Antallet jenter i den alderen per tusen gutter er 886 i 2011 mot 916 i 2001.
Ocypetes

Utseende

Middelsstore, vanligvis matte, mørke praktbiller. Dekkvingene er trukket ut til en "stjert" bak.

Levevis

De voksne billene besøker gjerne blomster.

Utbredelse

Slekten lever i det sørlige Sør-Amerika (Argentina).
Kubelwagen

Volkswagen Kübelwagen (Etter «kübel», bøtte) er en bilmodell fra Volkswagen som ble bygget i tidsrommet 1938–1945.
Bilen ble bygget i flere varianter, blant annet Type 62 og Type 82. Type 157 var utrustet for å kunne kjøre på jernbanespor. På grunn av mangel på bensin ble enkelte  biler utstyrt med gassgenerator. Under felttoget i Polen konstaterte man at bilen ikke kunne kjøre sakte nok, og at fremkommeligheten i terreng ikke var tilstrekkelig. Bilen ble derfor utstyrt med reduksjonsgir på bakakslen, noe som fantes på VW Transporter til og med 1967-modellen. Med reduksjongiret økte bakkeklareringen med omtrent 70 mm og bilen kunne holde hastighetskravet på 4 km/t for å holde tritt med marsjerende soldater i terreng.
Totalt ble det bygget ca. 38 000 eksemplarer under andre verdenskrig. Kübelwagen har i overført betydning blitt brukt på et mindre militært terrengkjøretøy i alminnelighet og brukes på andre kjøretøyer, for eksempel Volkswagen Type 181 og Volkswagen Iltis.
Paderborner Land

Paderborner Land er en region i den tyske delstaten Nordrhein-Westfalen som i historisk sammenheng brukes synonymt med den ideelle regionen Hochstift Paderborn og også fyrstedømmet Paderborn. Den omfattet det geografiske området til dagens Kreis Paderborn og det meste av Kreises Höxter. I sin opprinnelige mening er det antatt at navnet Paderborner Land ble brukt om bispedømmet Paderborn. Det regionale tidsskriftet for lokalkunnskap i Paderborn, Büren, Höxter og Warburg bruker navnet i tittelen Die Warte – für das Paderborner Land.
Navnet Paderborner Land blir også brukt av turistnæringen for markedsføringen av Kreis Paderborn, deriblant for sykkel- og vandringsturisme. Det brukes også som betegnelse på en kulturell delregion av Westfalen .
Alexandre Deschapelles

Liv og karriere

Deschapelles var av adelig opphav. Han begynte på det kjente militærakademiet i Brienne-le-Château, der den unge Napoléon Bonaparte hadde gått i årene 1779 til 1784, men på grunn av revolusjonær uro ble skolen stengt før han var uteksaminert. Mens slektningene emigrerte, sluttet Deschapelles seg til revolusjonsarmeen. Han ble hardt såret under et slag, mistet høyre arm og måtte innse at drømmen om en stor militær karriere var knust, selv om enkelte beretninger tyder på at han hadde generals rang en kort tid på tampen av en løpebane som militær logistiker under napoleonskrigene.
Etter Napoléons fall i 1815, gikk Deschapelles av med pensjon og brukte tida til å spille sjakk, dam, whist, backgammon og biljard. Han hadde et utrolig talent for spill og slo den franske mester i dam bare tre måneder etter at han lærte trekkene i spillet. Etter eget utsagn lærte han alt han kunne om sjakk i løpet av fire dager, likevel ble han på kort tid en av de sterkeste spillerne blant de som frekventerte det berømte sjakksenteret Café de la Régence i Paris. Da Deschapelles ikke lengre klarte å slå eleven Bourdonnais, gav han opp sjakkspillet og ble i stedet en framgangsrik frukt- og grønnsaksbonde.
I 1832 ble Deschapelles fengslet, mistenkt for deltakelse i et komplott mot Ludvig Filip.
Det er vanskelig å vurdere Deschapelles' spillestyrke siden han stort sett spilte med handicap, og når han tapte hadde for vane å høyne både handicap og innsats slik at mange avslo utfordringen. Han var ingen teoretiker, leste ingen sjakkbøker og var en svak åpningsspiller som ofte trengte lang tid allerede i åpningsfasen, og ikke sjelden lå under etter få trekk.
Olaf Isaachsen

Bakgrunn

Isaachsen ble født i Christensensgården men flyttet kort tid etter sin fødsel med familien til Skrivergården i samme by. Gjennom sin senere karriere som maler brukte han ofte motiver fra sin barndomsby.

Malerutdannelse

Det var først under hans studieopphold på Nissens Latin- og Realskole i Kristiania at han bestemte seg for å bli maler, selv om han i sin barndom i Mandal allerede hadde vist en klar begavelse i denne retning. Hans kontakt med sin kusine Hedvig Erichsen i hovedstaden, som selv var malerinne, oppmuntret ham til dette, og hun hjalp ham i 1850 inn på Den kongelige tegneskole. 
I 1854 reiste Isaachsen til Düsseldorf for å fortsette studiene ved Kunstakademie Düsseldorf. Han hadde et særlig ønske å beherske historiemalingen, og han kom her under veiledning av Adolph Tidemand som også kom fra Mandal. I 1859 reiste Isaachsen videre til Paris for å studere under Thomas Couture (1815–1879) og realisten Gustave Courbet. Her ble han til 1862 og endret i denne tiden stilretning.

Naturalistisk maler

Etter oppholdet i Paris er Isaachsen blitt regnet som naturalist, men senere også impresjonist. Dette ble sett på som radikalt i samtiden, og Isaachsen fikk aldri i sin levetid oppleve den anerkjennelsen som han i ettertiden har oppnådd.
Han døde 22. september 1893 etter en hard lungebetennelse. Før denne tid hadde han mistet sin kone og sin datter som følge av henholdsvis tuberkulose og difteri, og han hadde levd flere år i fattigdom sammen med sine tre sønner.
Isaachsen er representert i Nasjonalmuséet (NM) (tidligere Nasjonalgalleriet) i Oslo med 24 verk i Malerisamlingen og 50 verk samt noen skissebøker i Kobberstikk- og Håndtegningssamlingen.  Sørlandets Kunstmuseum (SKMU) i Kristiansand disponerer 58 verk.  
Av hans mest kjente verk kan nevnes "Setesdalsloft" malt i 1878 (NM) "Setesdalsstue, Kveste i Valle" malt i 1866 (NM) og "Syrinbusk i Morgensol" malt i 1881 (NM).
Blant kjente verk fra Sørlandet kan nevnes "Tidlig vår i Holskogen" fra 1892, flere "Brandbilleder fra Christianssand" malt etter den store bybrannen i Kristiansand i 1892. (4 av disse i SKMU).
Det er flere gode landskapsbilder fra området Kristiansand-Søgne-Mandal, bl.a. "Fra Venemyr" malt i 1885.  Isaachsen er også kjent for historiske bilder og portretter, samt landskap og folkelivsmotiver fra Setesdal, Kjos og Kristiansand.
Filippinenes flagg

Filippinenes flagg er delt i blått over rødt og har en hvit trekant basert på dukens stangside. I trekanten er det plassert tre gule stjerner i hvert hjørne og i midten står det en sol. Filippinenes nasjonalflagg stammer fra uavhengighetskampen og ble tegnet av general Emilio Aguinaldo i eksil i Hongkong i 1897. Herfra ble flagget brakt til Filippinene der det først ble benyttet som et politisk flagg av selvstendighetsforkjempere. Flagget ble innført i 1898, men fra 1907 til 1919 var det forbudt av USA som kontrollerte øyene fram til selvstendigheten i 4. juli 1946. Flagget er i forholdet 1:2.
Solen er et frihetssymbol. Den er tegnet med åtte stråler og dette representerer provinsene som gjorde opprør mot Spania, de opprinnelige koloniherrene.  Stjernene i flagget står for det tre hoveddelene av Filippinene, nærmere bestemt Luzon, Mindanao og Visayas. Det er også knyttet symbolikk til flaggets farger. Den hvite trekanten skal symbolisere fred og renhet, blått skal representere patriotisme, og rødt skal stå for mot.
Samme flagg benyttes som nasjonalflagg, statsflagg og orlogsflagg. En særegenhet er knyttet til Filippinenes flagg: Når landet er i krig, snus flagget slik at den røde stripen er øverst og dette benyttes da som landets krigsflagg på land og orlogsflagg til sjøs.
Stress (sang)

Melodi Grand Prix og Eurovision Song Contest

I Melodi Grand Prix var «Stress» det andre bidraget i starfeltet på Centralteatret i Oslo lørdag 2. mars 1968. Der ble den framført av Kirsti Sparboe med Kjell Karlsens orkester, og av Odd Børre med Kringkastingsorkestret. I avstemningen endte sangen på en andreplass med 14 stemmer, seks stemmer bak vinneren. Vinnerlåten ble imidlertid trukket noen dager senere, etter anklager om at den var plagiat av Cliff Richards «Summer Holiday». Dermed ble «Stress» utpekt til å reise til Eurovision Song Contest i London, og sangen er fremdeles det eneste norske Eurovision-bidraget som ikke vant den norske finalen.

Et minneverdig refreng

Sangen er nok best kjent for sin tekst, der noen av ordene blir gjentatt en rekke ganger: «Må, må, må, må, må, må, skynde meg og gå, gå, gå, gå, gå, gå, slik at jeg kan nå, nå, nå, nå, nå siste bussen hjem». 
Teksten huskes fortsatt godt av svært mange voksne nordmenn, rundt 50 år etter den kom ut: «Jeg blir fortsatt minnet om dette refrenget, og noen kjenner meg enn igjen for eksempel på trikken i Oslo. Det er hyggelig å bli gjenkjent, selv om jeg har hørt mange nok ganger at jeg må, må, må, må ta bussen og ikke trikken.» sa Odd Børre spøkefullt i et intervju med Trønder-Avisa i 2011.
Pachysoma

Utseende

Middelsstore, svarte biller, dekkvingene gjerne brunlige. Pronotum og dekkvingene er hvelvede, med en markert innskjæring mellom, slik at billene kan likne overflatisk på edderkopper. Hodet er skovlformet og bredt med brede tenner langs forkanten, kan ha noen små knøler i midten men ikke lange horn. Beina er nokså lange.

Levevis

Artene lever i ørkenområder, ofte i sanddyner. Disse billene ruller møkk sammen til baller og graver dem ned, ofte ganske dypt, i bakken. Hannen og hunnen samarbeider om dette, men når gangen er ferdig og etter at de har parret seg, flyr hannen bort mens hunnen blir igjen i gangen for å ta seg av larvene som etter hvert klekkes. Hun holder møkkballene frie for rovdyr og uønsket soppvekst til larvene er fullvoksne, noe som gjerne tar flere måneder.

Utbredelse

Slekten er utbredt i et begrenset område i det sørlvestlige Afrika, i Namibia og provinsene Western Cape og Northern Cape i Sør-Afrika.
Sigurd Lunde (biskop)

Liv og virke

Etter at Sigurd Lunde ble ordinert som prest, studerte han journalistikk i USA. I 1942 ble han ansatt i Det norske misjonsselskap, bl.a. som redaktør av ukeavisa Norsk misjonstidende fra 1946. Fra 1952 til 1966 arbeidet han med religiøse programmer i NRK og startet radioprogrammet Salmer og sanger vi er glad i. I 1976 ble Lunde utnevnt til biskop i Stavanger, der han var fram til han nådde pensjonsalderen i 1986. Lunde var ellers blant annet medlem av Organisasjonenes Sang- og Melodibok-komiteene fra 1946 til 1955 og av Liturgikommisjonen der han arbeidet med ny kirkesalmebok fra 1972. 
Sigurd Lunde har skrevet og komponert en rekke salmer og sanger, for eksempel misjonssalmen «Se, markene er hvite» og «Jeg er frelst. Å, for en nåde» som han skrev som 16-åring. Han utgav også flere bøker. 
Lunde døde 21. januar 2006, 89 år gammel, etter lengre tids sykdom.
Han er far til NRK-journalisten Einar Lunde.
I himmerik ei borg

I himmerik ei borg er et musikkalbum med Arne Domnérus, Henning Sommerro og Hanne Kjersti Buen, utgitt i 1980.
Stillehavslekene

Stillehavslekene er en internasjonal multisportsbegivenhet som avholdes hvert fjerde år. Det er land fra Stillehavet som deltar i mesterskapet. Fotballturneringen i lekene fungerer også som første del i kvalifiseringen til VM i fotball.
Fram til 2007 var lekene kjent som South Pacific Games (Sørstillehavslekene).
Åse Gruda Skards pris

Åse Gruda Skards pris for popularisering av psykologisk kunnskap (eller Åse Gruda Skards pris) deles ut av Norsk Psykologforening. Prisen skal være en anerkjennelse av psykologer som bidrar til å gjøre psykologisk kunnskap tilgjengelig og nyttig for folk.
Prisen ble første gang delt ut i 2005, ved hundreårsjubileet for Åse Gruda Skards fødsel.
Mitsubishi Colt

1960 -tallet

Mitsubishi introduserte Colt-navnet i 1962 på Colt 600. Bilen ble levert med en NE35A 594 cm3 luftkjølt, tosylindret rekkemotor. På dette tidspunkt eksisterte ikke Mitsubishi Motors, og bilene ble produsert av firmaet Mitsubishi Heavy Industries.
Colt 1000 ble introdusert i 1963, etterfulgt av Colt 800 og Colt 1500 i 1965 og Colt 1100 i 1966

1980 og -90-tallet

Colt-navnet ble i denne perioden brukt på kombiutgaven av Mitsubishi Mirage i de fleste land bilen ble eksportert til, også i Norge.

Colt Plus

I 2004 ble modellen Colt Plus lansert i Japan. Dette var en lenger utgave av standard Colt.
I mars 2007 ble Colt Plus lansert i Taiwan. Denne hadde mange likhetstrekk med Japan-modellen, men ble levert med en annen motor. Den hadde en 1,6L SOHC motor, og var den eneste av Colt Plus som ble levert med denne motoren.

CZC

Colt CZC (coupé cabriolet) ble sluppet i forbindelse med Geneva Motor Show i mars 2005, og bilen kom på markedet i 2006. Bilen er en 2+2-seter med sammenleggbar hardtop og ble levert med en 1,5L turbomotor og en 1,5L MPI innsprøytningsmotor. Bilen ble utviklet av Mitsubishi og Pininfarina under ledelse av Ken Okuyama, den ble delvis bygd i Nederland og montert ferdig hos Pininfarina i Torino, Italia.

Ralliart Version-R

30. mai 2006 lanserte Mitsubishi en ny Colt Ralliart Version-R i Japan. Den ble levert med 4G15 motor med MIVEC og turbolader, ved 6.000 o/min leverte den 153 HK og på 3.500 o/min hadde den et dreiemoment på 210 Nm. Motoren er den samme som er brukt i den europeiske Colt CZT, men yter litt mer.
Bilen ble også levert med et stivere chassis og Recaro bøtteseter fra Lancer Evolution VIII MR.

Mitsubishi Colt MIEV

I 2006 ble Colt MIEV vist for første gang. MIEV er forkortelse for Mitsubishi In wheel motor Electric Vehicle, bilen var en ny type bil med en elektrisk motor på hvert hjul.
Utviklingen av Mitusbishis MIEV-teknologi ble annonsert i mai 2006 da Mitsubishi viste fram en ren el-versjon av Colt. Testbilen var produsert med to 20 kW «in wheel»-motorer, disse hadde et moment på 600 Nm på hvert av bakhjulene. Colt MIEV hadde en toppfart på 150 km/t og kunne kjøre en distanse på 150 km på en ladning.

2009 Facelift / ClearTech

Mitsubishi lanserte i 2009 en ny Colt. Modellen hadde fått et nytt design på front og hekk. Fronten ble designet med såkalt «jetfighter-grill», designet på denne har likhetstrekk til Mitsubishi Lancer Sports Sedan som ble lansert i 2007. 2010 modellen av Mitsubishi Outlander og Mitsubishi ASX fikk også samme design på front.
I 2009 kom også Colt ClearTech som var en modell med ekstra fokus på utslipp og miljø. Bilen ble levert med Auto Stop & Go (AS&G) system. Funksjonen til systemet er å stanse motoren når bilen ikke er i bevegelse, som i stans ved lyskryss. Når clutch blir trådd inn for å sette bilen i gir, starter motor på ny. ClearTech-navnet ble av Mitsubishi også benyttet på flere modeller, der det ble satt fokus på miljø.
Baker Skateboards

Baker Skateboards er et skateboardmerke i fra USA som lager og selger egne skateboard. Det var Andrew Reynolds som startet Baker Skateboards.
Baker-teamet har skatere som Andrew Reynolds,Leo Romero, Kevin «Spanky» Long, Jim Greco, Erik Ellington, Terry Kennedy, Bryan Herman, Jeff Lenoce, og Braydon Szafransk.
Peter González

Den Salige Peter González i Dominikanerordenen (1190 - 15. april 1246), noen ganger referert til som Pedro González Telmo, Saint Telmo, eller Saint Elmo, var en kastiljansk dominikansk munk og prest, født i år 1190 i Frómista, Palencia, Kongeriket Castilla og Leon.

Liv

González ble utdannet av sin onkel, biskopen av Astorga, som ga ham et kall da han var svært ung. Ved en anledning, da han reiste i triumf inn i byen snublet hesten og Peter ble kastet ut i gjørma til glede for tilskuerne. Han revurderte sitt kall og senere sluttet han i sin stilling for å vie seg til den dominikanske orden. González ble en kjent forkynner; hvorhenn han talte, samlet det seg store folkemengder for å høre ham og utallige omvendelsen ble resultatet av hans innsats.
Han tilbragte mye av sin tid som predikant. Etter at Kong Saint Ferdinand IV av Castilla og Leon erobret Córdoba, lykkedes det Peter i å avholde soldatene fra plyndring i byen.
Etter at han avsluttet sitt kall, viet Peter resten av sitt liv til å forkynne i Nordvest-Spania, og utviklet en spesiell evne til å forkynne for spanske og portugisiske sjømenn. Han døde den 15. april 1246, Tui og er begravet i den lokale katedralen.

Ydmykhet

Selv om hans status ble bekreftet i 1741 av Pave Benedikt XIV og til tross for hans vanlige tilnavn var "hellig, « ble Peter aldri formelt kanonisert. Peter González ble saligkåret i 1254 av Pave Innocent IV.
Den lille «Elmo» (eller «Telmo») var antagelig martyr-biskopen Saint Erasmus (døde ca. 303), en av de fjorten nødhjelpere som har navnet «Elemo» som er en slags forkortelse av Erasmus. Men, som Erasmus er skytshelgen for sjøfolk generelt, og Peter González for spanske og portugisiske sjømenn spesielt, har begge vært populært brukt som «Saint Elemo»
Yantai Laishan internasjonale lufthavn

Yantai Laishan internasjonale lufthavn (forenklet kinesisk: 烟台莱山国际机场; tradisjonell kinesisk: 煙台萊山國際機場) (YNT /ZSYT) var en sivil og militær flyplass i Laishan ved byen Yantai i prosenten Shandong i Folkerepublikken Kina.
Lufthavnen er om lag 15 km fra Yantai og åpnet i oktober 1984. 
Da den nye Yantai Chaoshui internasjonale lufthavn åpnet 28. mai 2015 i Penglai, ble Yantai Laishan internasjonale lufthavn nedlagt.